Jousen riistapolkukilpailu
SaparoRallin säännöt
 
1. YLEISTÄ

Jousen riistapolkukilpailu "SaparoRalli" koostuu yksittäisen metsästysseuran Kaakkois-Iitin metsästäjät ry:n järjestämästä jousen metsästysammuntaperusteisesta kilpailusta ja siinä ammuttavista erilaisista riistamaaleista. Kilpailu toimii samalla Iitin Rhy:n mestaruuskisana. Kilpailupaikkana toimii metsästysseuranmaja.
SaparoRallissa ammutaan 8 - 12 ammuntarastilla. Polku on noin 500 - 1000 metriä pitkä, jota voi kiertää useaan kertaan eli nonstoppina kisa-ajan puitteissa. Parhaan tuloksen omaava tuloskortti jää voimaan. Rhy-kisassa ensimmäinen kierros jää voimaan.
Kierrosmaksu on aikuisilta 8€ ja nuorilta 5€. 
Kilpailussa ammutaan 3 eri sarjassa Miehet, Naiset ja Nuoret alle 16v. Luokkia on taljajousi ja vaistojousi. Ampujan parhaan tuloksen omaava tuloskortti jää voimaan. Molempien luokkien kolme parasta palkitaan "polun parhaat" tavarapalkinnoilla sarjoista riippumatta. Lisäksi on pienempiä palkintoja sarjakohtaisesti.
Kilpailuihin toivotaan ennakkoilmoittautumista kisajärjestäjän kilpailukutsussa ilmoitettuun sähköpostiosoitteeseen tai soittamalla siinä annettuun numeroon. Ennakkoilmoittautumisessa pyydetään ilmoittamaan osallistujan nimi ja kilpailuluokka.

2. VAKUUTUS

Jokaisella kilpailuihin aikuisten sarjaan osallistuvalla kilpailijalla on oltava voimassa oleva metsästyskortti tai vakuutus, joka kattaa itselle ja muille aiheutuneet vahingot. 
Paikalla oleva huoltaja vastaa alaikäisen lapsen toiminnasta. Kilpailun järjestäjälle pitää olla ennen kilpailun alkamista selvää, kuka on paikalla oleva nuorten tai lasten sarjaan osallistuvan huoltaja.
Kilpailijan on pyydettäessä todistettava voimassaoleva metsästyskortti tai vakuutus. Kilpailujärjestäjällä on metsästäjäliiton puolesta vakuutus, talkoovakuutus ja seuratoiminnan vastuuvakuutus. Järjestävä metsästysseura Kaakkois-Iitin metsästäjät ry on Suomen metsästäjäliiton jäsenseura.

 3. VARUSTEET

Jousien maksimipaunoiksi suositellaan käytettävän enintään 65 paunaa. 
Vakaajan ja tähtäimen suurin sallittu pituus on 40cm (16”) mitattuna jousen rungon etureunasta. Taaksevedetty nuolihylly on sallittu kaikissa luokissa.
Kilpailuissa  ammutaan ainoastaan taulukärjillä. Käytä sellaista nuolta joka soveltuu parhaiten jouseesi.
Kaikki etäisyyttä mittaavat laitteet on kilpailussa kielletty.
Katseluiikareiden käyttö on sallittu kunhan niissä ei ole etäisyyttä mittaavaa ominaisuutta.

 4. LUOKAT
Kilpailussa olevat luokat ovat VAISTO ja TALJA.
Aikuiset miehet ja naiset ampuvat omissa sarjoissaan. Nuorilla tytöillä ja pojilla (alle 16v) on yhteiset vaisto- ja taljasarjat. 

Luokka 1: VAISTO
– Vastakaari- tai pitkäjousi.
– Tähtäimen käyttö kielletty. Jousen rungossa, kaarissa tai jänteessä ei saa olla mitään merkkejä tai välineitä, joiden käyttö voidaan tulkita tähtäinlaitteeksi.
– Nuolihyllyn käyttö on sallittu.
– Joustotallan, eli plungerin käyttö on kielletty.
– Mekaanisen laukaisulaitteen käyttäminen on kielletty.
– Jänteellä kiipeily, eli otepaikan vaihto suhteessa nokinpaikkaan ja näin ampumisen avustaminen eri etäisyyksille ammuttaessa kielletty. Nuoleen tai nokinpaikkaan on oltava välitön sormikontakti. Nokinpaikkamerkkejä voi olla enintään 2 kappaletta jolloin niiden  on sijaittava nuolen molemmin puolin korkeintaan 10 mm etäisyydessä toisistaan.

Luokka 2: TALJA
– Taljajousi.
– Kaikki tähtäimet ovat sallittuja (paitsi tähtäyskuvaa suurentavat laitteet ovat kielletty). Tähtäin voi olla jyvä,- punapiste- tai ristikkotähtäin tai niiden yhdistelmä, johon voi olla lisättynä jännediopteri.
– Tähtäimeen saa olla kiinnitettynä vesivaaka ja/tai ns. No-peep eli Retina Lock.
– Jyvien tai muiden tähtäinmerkkien määrä ei ole rajoitettu.
– Mikä tahansa laukaisutapa on sallittu.
– Luokkaan voivat osallistua myös muut jousityypit tähtäimillä varustettuina.
– Jousen kiinteään objektiin tai maahan tukevan ampumatuen käyttö kielletty.
 
5. RATA

5.1. RADAN MERKINTÄ
Rata merkitään selvästi esim. värikkäällä kuitunauhalla. Radalla kuljetaan pääosin helppokulkuista polkua myöten. Radalla on tarvittavat opasteet. Ampumarastit radalla merkitään selvästi. Rata pyritään suunnittelemaan ja toteuttamaan niin, että kaikilla on mahdollisimman tasa-arvoiset edellytykset ampumasuorituksiin.

5.2. TURVALLISUUS

Radan maasto on kulkemisen puolesta helppokulkuinen ja tasainen.  Polulla ampumasuunta on aina polkukierroksesta ulospäin ja takavaara-alue on otettu huomioon.
Jousi tulee virittää siten, että se ei aiheuta vaaraa ympäristölle. Ns. ”yläkauttaveto”, jossa nuoli osoittaa virityksen aikana selkeästi yläviistoon ei ole sallittu.
Kilpaileminen alkoholin vaikutuksen alaisena sekä alkoholijuomien vienti radalle on kiellettyä.
Kilpailun järjestäjä voi estää sellaista henkilöä kilpailemasta, joka käytöksellään aiheuttaa vaaraa tai häiriötä muille kilpailijoille, yleisölle tai ympäristölle.

5.3. AMPUMAMATKAT
Pisin kerrottu ammuntamatka on vaistoluokassa 35 metriä ja taljaluokassa  45 metriä. 
Pisin arvioitava ammuntamatka on vaistoluokassa 25 metriä ja taljaluokassa 40 metriä.
Rastikohtaisesti eri luokille  voidaan määrätä eri ampumamatkat. Kilpailija voi vaatia ampumamatkasääntöä rikkovan rastin hylättäväksi. Tämä on tehtävä ennen palkintojen jakoa, jolloin järjestäjän on varmistettava, että rasti on sääntöjen mukainen. Jos ampumamatka oli vähintään 2 metriä pidempi kuin säännöissä ilmoitettu maksimimatka, rasti hylätään kyseisen luokan osalta.

5.4. RATA JA RIISTAPOLKURASTIT
Rata sisältää 8 - 12 rastia, jossa ammutaan yhteensä noin 15 - 20 nuolta. Yhdellä rastilla voi olla 1 - 2 maalia ja nuolia ammutaan rastilla 1 - 3 kpl.
Rastit koostuvat erilaisista paikallaan olevista ja liikkuvista eläinmaaleista. Joissakin maaleissa matkat ovat kerrottu, joissakin ne pitää arvioida. Rastivalvoja sanoo miten rastilla ammutaan.

5.6 AMPUMAPAIKKA JA AMMUNTASUORITUS

Ampumapaikka on selkeästi merkitty. Ammunta tapahtuu merkin takaa tai rastista riippuen erikseen rastivalvojan osoittamana. Ammunta voidaan suorittaa kilpailun nopeuttamiseksi rastilla myös useamman ampujan ampuessa samanaikaisesti maaliin, mikäli se kaikille ampujille silloin käy. Ampujat vastaavat itse mahdollisista nuolirikoista.
Kilpailun järjestäjä voi erikseen ohjekylteillä tai muulla tavalla ilmoittaa erityisistä vaatimuksista ampumapaikalla, esimerkikiksi: istuen, kiven päältä tai tornista.
- Polulla kierretään vain yksi tuloskortti kerrallaan ja kiertämään on lähdettävä viimeistään
10 minuuttia kilpailuajan päätyttyä.
- Rastit on ammuttava numerojärjestyksessä
- Liikkuvamaali voidaan näyttää ennen ammuntasuoritusta joko porukan ensimmäiselle tai yksinään rastille tulevalle kilpailijalle.
- Kaikki etäisyyttä mittaavat laitteet on kilpailussa kielletty.
- Katselukiikareiden käyttö sallittu kunhan niissä ei ole etäisyyttä mittaavaa ominaisuutta.
- Pisteytys osuttujen pisteiden mukaisesti ja pisteet merkitään rastivalvojan toimesta kilpailijan tuloskorttiin.
- Kilpailija irroittaa itse nuolet taulusta, rastivalvojan antaessa siihen luvan.

- Mahdollisesti ohi ammuttuja nuolia saa mennä etsimään vasta kilpailuajan jälkeen.
- Kilpailija saa rastilla uusinta-ammunnan mahdollisen ratarikon vuoksi. Ratarikkona voidaan pitää taulun irtoamista tai  taulupakan kaatumista tai liikkuvan maalin epänormaalia toimintaa esim. pysähtyminen suoritushetkellä.
- Kilpailija saa rastilla uusinta-ammunnan jousen mennessä ammuttaessa rikki ampumista estävällä tavalla. Kilpailija voi tulla jatkamaan ammuntaa korjattuaan vian. Tuloskortti on siihen asti rastivalvojalla.
- Kilpailija EI saa rastilla uusinta-ammuntaa nuolen lähtiessä viritysvaiheessa tai muuten vain liian aikaisin osumatta oikeaan tauluun. Tulos on silloin ohi eli 0 pistettä siltä nuolelta.
- Rastivalvojan tuomio on lopullinen.
- Kilpailun johtajalla, ratamestarilla ja rastivalvojilla on oikeus ja velvollisuus suorittaa valvontaa kilpailun aikana.
- Sääntörikkomus aiheuttaa kaikkien kilpailusuorituksien hylkäämisen kyseiseltä kilpailijalta.
- Järjestävän seuran ampujat eivät kilpaile palkintokisassa mutta Rhy:n kisassa kyllä. Rhy kisaan osallistuvat Iitin Rhy:n kuuluvat henkilöt. Tällöin heidän ensimmäisen kierroksen tulos luetaan mukaankuuluvaksi Rhy-kisaan sekä tietenkin on myös voimassa palkintokisassa mikäli se jää kilpailijan parhaaksi kierrokseksi. 
 
6. KILPAILU/TULOSKORTTI
Kortissa lukee ampujan nimi, seura, luokka ja sarja jossa hän kilpailee. 
Korttiin merkitään kunkin rastipaikan kohdalle pisteet, jotka tulospalvelun henkilöt lopuksi laskevat yhteen. Rastipisteissä tulee lukea myös ne kirjoittaneen rastivalvojan allekirjoitus tai käytettävissä oleva leima.

 7. MAALITAULUT

Maalitauluina käytetään pahvisia/paperisia eläinkuvioita joiden osuma-alueet on selkeästi pisteytetty. Taulut ovat liikkuvia sekä paikallaan olevia maaleja. Taulujen taustamateriaalina käytetään solumuovisia taustapakkoja. Ampujat vastaavat mahdollisista nuolirikoista itse. Järjestäjä huolehtii pakkojen kunnosta ja pakat koeammutaan ennen kilpailua pysäytystehon varmistamiseksi.
Taulut rakennetaan niin että ne ovat nuolille mahdollisimman turvallisia. 
Radalla käytetyt taulut ja osuma-alueet ovat nähtävillä joko ampumapaikalla ja tai polun lähtöpaikassa. 

8. PISTEIDEN LASKU JA TASATULOS

Kussakin maalissa on pisteytetty taulut osuma-alueeltaan 1-10 pisteeseen tai joltain siltä väliltä. 
Pisteitä laskettaessa nuolen ei tarvitse katkaista viivaa, nuolen koskettaessa viivaa tulkitaan osuma suuremmaksi. 
0 pistettä: Ohilaukaus 
0 pistettä: Ampuja jättää rastilla ampumatta.
Pisteet merkitään tuloskorttiin jokaisen rastin jälkeen rastivalvojan toimesta. Viimeisellä rastilla tuloskortit jäävät rastivalvojalle, josta ne toimitetaan tulospalveluun. Tulospalvelu laskee kortit ja tuloskortit ovat tämän jälkeen nähtävissä tulosseinällä sarjoittain. Kisan aikana tulosseinä päivittyy kaikenaikaa.

Mikäli kilpailijoilla on tasatulos, määräytyy paremmuusjärjestys seuraavasti:
Luokan kolmen (3) parhaan tuloksen osalta:
Uusinta-ammuntana 20 - 40 metrin etäisyydeltä paikallaan oleviin metsotauluihin 3 nuolen sarjoina kunnes paremmuusjärjestys on selvillä. Järjestäjä kertoo kilpailijoille ennen uusinta-ammuntaa miten ammutaan.
Sarjojen sijoitukset ratkaistaan kilpailijan parhaimman tuloskortin viimeisimmän rastin paremmasta tuloksesta aina rasti kerrallaan taaksepäin, kunnes ero syntyy. Mikäli tulos on tämän jälkeenkin tasan,  ilmoittautumisjärjestys ratkaisee sijoituksen (tuloskortin pienempi järjestysnumero voittaa).
Rhy:n kisassa uusinta-ammunta kuten palkintokisassa kolmen (3) parhaan ampujan osalta. Muut sijat määräytyy kilpailijan tuloskortin viimeisimmän rastin paremmasta tuloksesta aina rasti kerrallaan taaksepäin, kunnes ero syntyy. Mikäli tulos on tämän jälkeenkin tasan,  ilmoittautumisjärjestys ratkaisee sijoituksen (tuloskortin pienempi järjestysnumero voittaa).